13. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 429 της 29/29 Ιουν. 1971 (ΦΕΚ Α’ 129) Περί του επιστημονικού, βοηθητικού και του εν γένει τεχνικού - εργατικού και υπηρετικού προσωπικού, παρά τη Ελληνική Επιτροπή Ατομικής Ενέργειας. Έχοντες υπ’ όψει: α)Τας διατάξεις του Α.Ν. 451/1968 "περί αναδιοργανώσεως της Ελληνικής Επιτροπής Ατομικής Ενεργείας (Ε.Ε.Α.Ε.)". β)Τας διατάξεις του Ν.Δ. 691/1970 "περί συμπληρώσεως των διατάξεων του Α.Ν. 451/1968 κλπ". γ)Την υπ’ αριθ. 472/1971 γνωμοδότησιν του Ανωτάτου Συμβουλίου Δημοσίων Υπηρεσιών. δ)Την υπ’ αριθ. 383/1971 γνωμοδότησιν του Συμβουλίου της Επικρατείας, προτάσει των Ημετέρων Πρωθυπουργού και του επί των Οικονομικών Υπουργού, απεφασίσαμεν και διατάσσομεν: Άρθρ.1.-Αι παρά τη Ελληνική Επιτροπή Ατομικής Ενέργειας επί συμβάσει ιδιωτικού δικαίου θέσεις του επιστημονικού, βοηθητικού και εν γένει τεχνικού - εργατικού και υπηρετικού προσωπικού, ορίζονται ως ακολούθως, εν αναφορά προς την υφισταμένην μισθολογικήν κλίμακα του εν ισχύϊ Γενικού Κανονισμού Καταστάσεως Προσωπικού: α.Κατηγορία Α1 (Ειδικόν Επιστημονικόν Προσωπικόν), κλίμαξ 6-1, θέσεις 235. β.Κατηγορία Α2 (Ανώτερον Τεχνικόν Προσωπικόν), κλίμαξ 7-2 θέσεις 12. γ.Κατηγορία Β1 (Υπομηχανικοί - Ραδιοηλεκτρολόγοι), κλίμαξ 8-5, θέσεις 88. δ.Κατηγορία Β2 (Παρασκευασταί, Τεχνίται Εργαστηρίων, Ραδιοτεχνίται, Σχεδιασταί, Εργοδηγοί Τεχνίται Ειδικών Εργαστ. συσκευών - Βιβλιοθηκάριοι), κλίμαξ 9-5, θέσεις 238. ε.Κατηγορία Β3 (Φροντισταί), κλίμαξ 11-5, θέσεις 10. ς.Κατηγορία Β4 (Οδηγοί αυτ/των - ειδικευμένοι τεχνικοί), κλίμαξ 11-7, θέσεις 105. ζ.Κατηγορία Γ-Βοηθητικόν Προσωπικόν (Φύλακες - Κλητήρες - Ταχυδρόμοι - Καθαρίστριαι - Εργάται - Κηπουροί - Γενικών Καθηκόντων), κλίμαξ 12-8 θέσεις 95. Το ανώτατο όριο ηλικίας προσλήψεως των άνω υπαλλήλων ορίστηκε το 55ο έτος από το Π.Δ. 3/1981 (ΦΕΚ Α’ 3), (κατωτ. αριθ. 27). Άρθρ.2.-1.Προ πάσης προσλήψεως, εις τας θέσεις του κατά το προηγούμενον άρθρον προσωπικού, προηγείται προκήρυξις του Συμβουλίου Διοικήσεως, δημοσιευομένην εις μίαν εκ των μάλλον κυκλοφορουσών καθημερινών εφημερίδων των Αθηνών. Η προκήρυξις αύτη τοιχοκολάται και εις εμφανές μέρος του Καταστήματος της Υπηρεσίας. Δια της προκηρύξεως καθορίζονται κατά κατηγορίαν και ειδικότητα αι προς πλήρωσιν θέσεις και καλούνται οι ενδιαφερόμενοι, όπως, εντός προθεσμίας 10 ημερών, τουλάχιστον από της δημοσιεύσεως υποβάλουν αίτησιν επισυνάπτοντες αυτή τα κάτωθι δικαιολογητικά: α.Πιστοποιητικόν σπουδών. β.Βεβαίωσιν προϋπηρεσίας ή εμπειρίας όπου απαιτείται τοιαύτη. γ.Υπεύθυνον δήλωσιν, δι’ ης να δηλούται το έτος γεννήσεως και τα υπό του Β.Δ. 660/65 οριζόμενα δικαιολογητικά. 2.Ο έλεγχος των τυπικών και ουσιαστικών προσόντων των υποψηφίων και η επιλογή των μεταξύ αυτών καταλληλοτέρων θα ενεργήται υπό τριμελούς επιτροπής, συγκροτουμένης εκάστοτε δι’ αποφάσεως του Συμβουλίου Διοικήσεως, εξ υπαλλήλων της Ελληνικής Επιτροπής Ατομικής Ενεργείας, αναλόγως της ειδικότητας των προσληφθησομένων. 3.Κατά την επιλογήν των καταλληλοτέρων υποψηφίων, επί ίσοις όροις, έχουσιν εφαρμογήν αι καθιερούσαι δικαίωμα προτιμήσεως ωρισμένων κατηγοριών προσώπων διατάξεις των άρθρ. 23, παρ. 3, και 24, παρ. 2 του Νόμ. 1811/1951 και των υπ’ αριθ. 61/68 και 179/69 Ν.Δ/των. 4.Προκήρυξις δεν απαιτείται προκειμένου περί πληρώσεως, θέσεων δια προσώπων μετακαλουμένων εκ του Εξωτερικού. Άρθρ.3.-1.Το ήδη υπηρετούν προσωπικόν παρά τη Ε.Ε.Α.Ε., των εν άρθρ. 1 του παρόντος αναφερομένων κατηγοριών και ειδικοτήτων, καταλαμβάνει αυτοδικαίως ισαρίθμους και αντιστοίχους θέσεις εκ των εν τω αυτώ άρθρω δι’ έκαστα οριζομένων. 2.Αι μετά την εφαρμογήν της προηγουμένης παραγράφου εναπομένουσαι κεναί θέσεις θα πληρούνται, ως ακολούθως: α.Το έτος 1971 μέχρι αριθμού ανταποκρινομένου εις τας υφισταμένας πιστώσεις του εγκεκριμένου προϋπολογισμού της Ε.Ε.Α.Ε. β.Τα έτη 1972 και 1973, η πλήρωσις των εναπομεινασών κενών θέσεων θα ενεργήται μέχρι ποσοστού 50% καθ’ έκαστον έτος. 